b'\n_START_ARTICLE_\nAuk\xc5\xa1tkalvi\xc5\xb3 palivarkas\n_START_SECTION_\nVieta\n_START_PARAGRAPH_\nPalivarko sodyba \xc4\xafrengta aplinkoje dominan\xc4\x8dioje auk\xc5\xa1toje kalvoje, kuri suteik\xc4\x97 vietovei vard\xc4\x85. Sodyb\xc4\x85 kerta kelias Kretinga\xe2\x80\x93Salantai, nuo kurio atsi\xc5\xa1akoja keliai \xc4\xaf \xc5\xa0atilgal\xc4\xaf ir Pipirus. \xc5\xa0alia praeina gele\xc5\xbeinkelis Klaip\xc4\x97da\xe2\x80\x93Vilnius.\n_START_SECTION_\nIstorija\n_START_PARAGRAPH_\nPalivarkas \xc4\xafkurtas XIX a. pabaigoje Auk\xc5\xa1tkalvi\xc5\xb3 kaimo \xc5\xbeem\xc4\x97je kaip Kretingos dvaro \xc5\xabkinis\xc2\xa0\xe2\x80\x93 gamybinis padalinys po baud\xc5\xbeiavos panaikinimo dvarui paliktoms \xc5\xbeem\xc4\x97s valdoms administruoti. Priklaus\xc4\x97 grafui Aleksandrui Ti\xc5\xa1kevi\xc4\x8diui, kuris XIX a. pab.\xc2\xa0\xe2\x80\x93 XX a. pr. pastat\xc4\x97 \xc5\xabkinius\xc2\xa0\xe2\x80\x93 gamybinius statinius (tvartas statytas 1904\xc2\xa0m.), kumetyn\xc4\x85 ir administracijos (\xc5\xabkved\xc5\xbeio) nam\xc4\x85._NEWLINE_1923\xc2\xa0m. palivarke buvo 2 kiemai su 53 gyventojais. Vykdant Lietuvos \xc5\xbeem\xc4\x97s reform\xc4\x85, valstyb\xc4\x97 palivark\xc4\x85 1924\xc2\xa0m. nusavino ir i\xc5\xa1parceliavo, jo \xc5\xbeem\xc4\x99 i\xc5\xa1dalino kume\xc4\x8diams ir Lietuvos kariuomen\xc4\x97s kariams savanoriams. 1926\xc2\xa0m. vietov\xc4\x97 pavadinta Auk\xc5\xa1tkalvi\xc5\xb3 kaimu. Palivarko sodyboje \xc4\xafkurt\xc4\x85 \xc5\xabk\xc4\xaf su statiniais 1926\xc2\xa0m. \xc4\xafsigijo poetas Juozas Butkus. 1937\xc2\xa0m. \xc5\xabk\xc4\xaf u\xc5\xbe skolas per\xc4\x97m\xc4\x97 bankas, perleid\xc4\x99s j\xc4\xaf kitam savininkui._NEWLINE_1941 ir 1945\xc2\xa0m. palivarko sodyba nacionalizuota, joje \xc4\xafkurtas Kretingos tarybinio \xc5\xabkio Auk\xc5\xa1tkalvi\xc5\xb3 skyrius. V\xc4\x97liau priklaus\xc4\x97 Kretingos \xc5\xbeem\xc4\x97s \xc5\xabkio technikumo mokomajam \xc5\xabkiui, K\xc5\xablup\xc4\x97n\xc5\xb3 tarybiniam \xc5\xabkiui, joje veik\xc4\x97 \xc5\xabkio gamybinis centras. Administraciniame (\xc5\xabkved\xc5\xbeio) name ir kumetyne apgyvendintos darbinink\xc5\xb3 \xc5\xa1eimos, o tvarte buvo laikomi \xc5\xabkio galvijai. Mediniai sodybos statiniai sunyko, buvo nugriauti. J\xc5\xb3 vietoje pastatytos dar\xc5\xbein\xc4\x97s, pa\xc5\xa1i\xc5\xabr\xc4\x97s, kiti statiniai, \xc4\xafrengtas vandentiekio bok\xc5\xa1tas._NEWLINE_1982\xc2\xa0m. palivarko statinius inventorizavo Paminkl\xc5\xb3 restauravimo projektavimo institutas. 1991\xc2\xa0m. palivarko (dvaro) sodybos fragmentai paskelbti naujai i\xc5\xa1ai\xc5\xa1kinamu Lietuvos istorijos ir kult\xc5\xabros (architekt\xc5\xabros) paminklu, 1995\xc2\xa0m. \xc4\xafra\xc5\xa1yti \xc4\xaf Kult\xc5\xabros paveldo inspekcijos kult\xc5\xabros paveldo objekt\xc5\xb3 registr\xc4\x85. 1991\xc2\xa0m. nustatyta saugoma teritorija, 1993\xc2\xa0m. patvirtintas jos rib\xc5\xb3 planas, pagal kur\xc4\xaf bendras teritorijos plotas siekia 5,6 ha._NEWLINE_Vykdant agrarin\xc4\x99 reform\xc4\x85, buvusios palivarko sodybos statiniai privatizuoti keliems savininkams.\n_START_SECTION_\nDabartis\n_START_PARAGRAPH_\n\xc5\xa0iandien buvusioje Auk\xc5\xa1tkalvi\xc5\xb3 palivarko sodyboje i\xc5\xa1liko administracinis (\xc5\xabkved\xc5\xbeio) namas, kumetynas ir tvart\xc5\xb3 liekanos. Pastatai akmen\xc5\xb3 ir raudon\xc5\xb3 plyt\xc5\xb3 m\xc5\xabro, vienauk\xc5\xa1\xc4\x8diai, sta\xc4\x8diakampio plano, gyvenamieji statiniai stovi lygiagre\xc4\x8diai keliui Kretinga\xe2\x80\x93Salantai, o tvartas\xc2\xa0\xe2\x80\x93 atsuktas galu. Administracinis namas ir kumetynas naudojami gyvenamajai paskir\xc4\x8diai. Tvarto medin\xc4\x97s perdengim\xc5\xb3 ir stogo konstrukcijos sudegusios, i\xc5\xa1likusios m\xc5\xabrin\xc4\x97s sienos u\xc5\xbekonservuotos. Sodyba saugoma kaip istorin\xc4\x99, architekt\xc5\xabrin\xc4\x99 ir kra\xc5\xa1tovaizdin\xc4\x99 vert\xc4\x99 turintis kult\xc5\xabros paveldo objektas.'